b'\n_START_ARTICLE_\nCand.polit.\n_START_PARAGRAPH_\nCand.polit. (candidatus/candidata politices) er i Danmark betegnelsen for en person, der er indehaver af en kandidatgrad i \xc3\xb8konomi fra K\xc3\xb8benhavns Universitet. Titlen har desuden v\xc3\xa6ret brugt i Norge, idet den frem til 2007 blev tildelt personer, der tog en samfundsvidenskabelig embedseksamen.\n_START_SECTION_\nKandidater i \xc3\xb8konomi fra K\xc3\xb8benhavns Universitet\n_START_PARAGRAPH_\nKandidater i \xc3\xb8konomi fra andre danske universiteter betegnes cand.oecon. Kandidater fra K\xc3\xb8benhavns Universitet har valgfrihed mellem de to titler (polit-titlen beholdt man her af historiske \xc3\xa5rsager). I mods\xc3\xa6tning til hvad der ofte antages, er der med cand.polit ikke n\xc3\xb8dvendigvis tale om en national\xc3\xb8konomisk kandidat, da man ogs\xc3\xa5 kan skrive speciale og have valgfag inden for f.eks. finansiering. Studiet er i mods\xc3\xa6tning til de \xc3\xb8vrige universitetsuddannelser i \xc3\xb8konomi ikke inddelt i forskellige linjer, som f.eks. drifts\xc3\xb8konomi og national\xc3\xb8konomi, men tilbyder en bred vifte af valgfag inden for \xc3\xb8konomi og statistik. Derudover er der ogs\xc3\xa5 mulighed for at tage fag p\xc3\xa5 en Handelsh\xc3\xb8jskole eller matematik-\xc3\xb8konomi-studiet. Den engelske betegnelse for graden cand.polit. er Master of Science in Economics._NEWLINE_Studiet blev oprettet ved K\xc3\xb8benhavns Universitet i 1848. F\xc3\xb8r august 1998 kaldtes det statsvidenskab \xe2\x80\x93 ej at forveksle med statskundskab.'